Suid Afrikaanse Nuus Thread - Page 87 - Stormfront
Page 87 of 226 « First < 37 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 137 187 > Last »
07-06-2006, 02:32 AM #861
Swendel-bende teiken firmas met 'kontant'-tjeks
Die polisie het Pretoriase ondernemings gewaarsku teen 'n bende bedrieërs wat hulle as kliënte voordoen, maar handelaars met 'n slenter van duisende rande beroof.
Insp. Lucas Sithole, polisiewoordvoerder, het gesê 'n hele paar ondernemings in die Pretoria-omgewing het al onder dié bende se skelmstreke deurgeloop.
Volgens hom bestel die verdagtes per telefoon duur produkte en betaal per tjek daarvoor.
"Hulle gebruik egter 'n gesteelde tjek om die betaling by die bank te doen.
"Die depositostrokie word verander sodat dit soos 'n kontantbetaling in die handelaar se bankrekening lyk."
Sithole het gesê die verdagtes faks dié depositostrokie na die handelaars sodat die betrokke produkte afgelewer kan word.
"Aflewerings word by vals adresse gedoen waar die goedere vinnig verwyder word."
Volgens Sithole kom die slagoffers eers agter hulle is ingeloop nadat die produkte afgelaai is en die bank hulle inlig dat die betaling met 'n gesteelde tjek en nie met kontant nie gedoen is.
Sithole het handelaars gewaarsku om by die bank navraag te doen of die betaling met kontant gedoen is soos op die kwitansie aangedui word.
Volgens hom ondersoek 'n span van die polisie se handelstak tans 'n rits sulke gevalle.
Enigeen met inligting oor moontlike verdagtes of hul aktiwiteite kan supt. John Makua of insp. Herman Ras kontak by 0 082 822 6812 of 0 082 568 4467.
07-06-2006, 02:38 AM #862
Wes-Kaap kry dalk eerste brandstofheffing
KAAPSTAD. – Wes-Kaapse motoriste gaan waarskynlik in 2007 die eerste in die land word om 'n provinsiale brandstofheffing te betaal.
Die provinsiale tesourie het gister bevestig mnr. Trevor Manuel, nasionale minister van finansies, het reeds vroeër vanjaar 'n Wes-Kaapse brandstofheffing van 10c per liter goedgekeur ná 'n proses wat reeds etlike jare duur.
Me. Lynne Brown, provinsiale minister van finansies, het per SMS uit die buiteland, waar sy tans vakansie hou, aan Die Burger gesê die provinsie het nuwe inkomstestrome nodig om sy verantwoordelikhede ten opsigte van werkskepping en armoedeverligting na te kom en dié heffing is een voorbeeld daarvan.
"Ons het egter net die eerste hekkie oorgesteek met die toestemming van mnr. Manuel. Ons moet nog die paadjie loop in terme van openbare deelname."
Volgens Brown wil die provinsie die heffing graag in die boekjaar vir 2007-'08 in werking stel, maar dit sal afhang van die verloop van die proses.
Sy het gesê tot R300 miljoen per jaar kan ingevorder word teen 10c per liter en brandstof in die Wes-Kaap is tans goedkoper as in die binneland. Die regering het ook reeds bekend gemaak dat voertuiglisensiegeld nie vanjaar verhoog sal word nie.
Mnr. Mohamed Hassan, adjunk-direkteur in die provinsiale tesourie se eenheid vir fiskale beleid, het gesê die inkomste wat uit die heffing verkry word, sal spesifiek aangewend word vir paaie wat deur die provinsie in stand gehou moet word en padverwante infrastruktuur.
Die heffing sal van toepassing wees op alle kleinhandelverkope van petrol en diesel en net brandstof vir vliegtuie en skeepsvaartdoeleindes sal uitgesluit word, het hy gesê. Volgens Hassan word geen terugbetaling aan boere beplan nie en sal daar vir die heffing vergoed word met bykomende besteding op infrastruktuur in landelike gebiede, soos die verbetering van plaaspaaie.
Mnr. Christof Cloete, president van Agri Wes-Kaap, het gesê sy organisasie se standpunt was deurentyd dat die brandstofheffing dieselfde hanteer moet word as die nasionale dieselrabat en dat boere dié uitgawe moet kan terugeis.
Hy het gesê Agri Wes-Kaap meen ook 'n heffing kan nie bykomend wees tot voertuiglisensiegeld of voorgestelde tolpaaie nie.
Agri Wes-Kaap sal volgens hom volledige kommentaar lewer sodra 'n amptelike aankondiging oor die heffing gedoen is.
Hassan het gesê in die geval van dorpe op die provinsie se grense sal daar wél 'n aftrekking wees om motoriste te ontmoedig om net anderkant die grens brandstof in te gooi.
Hy het gesê dit kan minstens agt tot tien maande duur voor die heffing in werking gestel word en die tesourie beplan om in Augustus met die proses vir openbare deelname te begin.
Hassan het gesê verdere stappe wat nog afgehandel moet word, is nuwe provin*siale wetgewing om vir die heffing voorsiening te maak en 'n administratiewe stelsel om die geld in te vorder.
Volgens hom het Manuel "omtrent in Maart of April" sy goedkeuring gegee, maar die provin*siale tesourie moes eers huiswerk doen oor 'n tydsraamwerk vir implemetering voor 'n aankondiging gedoen kon word.
Me. Thoraya Pandy, Manuel se woordvoerder, het gesê wetgewing wat in 2003 deurgevoer is, het die raamwerk daargestel oor hoe provinsies provinsiale belastings kan hef. Die Wes-Kaapse regering was die eerste in die land om met só 'n voorstel vorendag te kom en dit het 'n hele proses in werking gestel, het sy gesê.
07-06-2006, 02:39 AM #863
OOS-KAAP: Rowers gee 'outydse' selfoon terug
PORT ELIZABETH. – Rowers stel blykbaar nie belang in selfone wat "outyds" is nie.
'n Jong man is Maandagaand by 'n verkeerslig in Buffelsfonteinweg deur drie vermeende rowers vasgekeer, maar hulle het sy selfoon aan hom teruggegee omdat dit blykbaar nie nuut genoeg is nie.
Die eerstejaarstudent, mnr. Francois Petzer, het gesê drie mans het blitsvinnig hul opwagting gemaak toe hy by die rooi verkeerslig stilgehou het. Daar was een rower aan elke kant van die motor en een man het voor die motor gestaan om te verhoed dat hy wegry, het Petzer gesê.
"Ek het gedink hulle gaan my kar steel, maar hulle het net geld en my selfoon gevra. Ek het nie geld gehad nie en my selfoon uitgehaal om aan hulle te gee," het Petzer gesê.
Tot Petzer se verbasing het hulle sy selfoon teruggegee, omdat die model blykbaar outyds is. Die rowers het Petzer ongedeerd gelos en weggehardloop met 'n paar sent wat hy gehad het.
Volgens Atlas-sekuriteit in die Baai blyk jong mense meer en meer sagte teikens van geringe misdaad te wees. Verlede week is drie tienerseuns van hul selfone en kontant in Somerstrand beroof.
Me. Inge Iosif, skakelbeampte van Atlas-sekuriteit, het gesê kinders is voorspelbaar en dus makliker teikens vir misdadigers.
"Dat hulle modebewus is en die nuutste selfone, I-pods en MP3-spelers dra, maak hulle aanloklike teikens," het Iosif gesê.
Twee motoriste het verlede naweek weer in Victoriarylaan in Walmer onder klipgooiers deurgeloop. Kapt. Ernest Sigobe, polisiewoordvoerder, het gesê die polisie ondersoek die voorval. "Klipgooi bring kwaaddoeners niks in die sak nie," het hy gesê. In die Baai is klipgooi ook gewild op veral die N2 naby Schauderville.
Sigobe het gevra dat die publiek misdaad so gou moontlik aanmeld sodat die polisie hul pogings om misdaad te bekamp meer doeltreffend kan maak.
Daarbenewens vind inbrake in motors steeds baie plaas. Die polisie maan mense om nie waardevolle goedere soos skootrekenaars, sonbrille en selfone in motors te los nie.
07-06-2006, 02:43 AM #864
Binnelandse sake nou op rekenaar
KAAPSTAD. – Die departement van binnelandse sake se rekords is nou bykans volledig gedigitaliseer en die polisie sal in die toekoms toegang tot dié stelsel hê.
Só het mnr. Malusi Gigaba, adjunkminister van dié departement, gister gesê.
Gigaba het gesê die departement se nasionale identifikasiestelsel, die Home Affairs National Identification System (Hanis), is op 'n gevorderde vlak en bykans voltooi.
Volgens hom is meer as 23,6 miljoen rekords reeds teen die einde van April oorgeskakel na die digitale weergawes. Dit kom neer op 79% van die 30 miljoen wat verwerk moet word.
Hy het gesê dat alle vingerafdrukke, wat voorheen op papier gedokumenteer was, reeds teen die einde van verlede maand gedigitaliseer is.
"Dit sal wetstoepassers help in hul verifiërings- en identifikasieprosesse. Dit sal dit maklik maak om vas te stel of iemand regtig Suid-Afrikaanse burgerskap het."
Gigaba het bygevoeg dat dit ook die proses vir banke vinniger sal maak om kliënte se inligting na te gaan.
Hy het gesê die proses behoort teen die einde van Februarie 2007 afgehandel te wees.
Hy het terselfdertyd sy kommer uitgespreek oor mense wat onverskillig met ID's te werk gaan en dit talle kere verloor.
"Daar is mense wat tot vyf keer in een jaar vir 'n ID kom aansoek doen omdat hulle dit verloor het.
"Mense moet begin om hul ID's te beskerm soos wat hulle hul bankkaarte beskerm."
Gigaba het gesê wanneer die nuwe ID-kaartstelsel in werking gaan tree, sal dit van elke burger verwag word om in besit van sulke dokumente te wees.
Hy het ook die beweerde tekort aan paspoort-papier ontken. "Daar is geen krisis rondom papier vir paspoorte nie. Ons het oorgenoeg papier. Die publiek word mislei deur oningeligte beamptes."
Dit kom nadat die departement in April ontken het dat daar 'n verbod op die uitreiking van nuwe paspoorte of sprake van 'n "krisis" is.
Daar is toe gesê 'n nuwe besending papier vir die druk van 300 000 paspoorte kom binnekort in Pretoria aan.
Gigaba se stelling kom nadat 'n joernalis gister navraag oor sy paspoort gedoen het en glo van die "papiertekort" ingelig is.
07-06-2006, 02:44 AM #865
Kommer heers oor veiligheid
DIE sluiting van nóg 63 kommando-eenhede in Suid-Afrika vanjaar – terwyl die polisie se sektorpolisiëring nié die mas opkom nie, is strydig met wat pres. Thabo Mbeki aan landsburgers belowe het.
Só het mnr. Pieter Groenewald van die Vryheidsfront Plus (VF+) vandeesweek gesê ná toenemende kommer oor veiligheid in plattelandse gebiede. Dit is die meeste eenhede wat in een jaar moet sluit sedert daar twee jaar gelede begin is met die uitfasering van die kommandostelsel.
Mbeki het destyds gesê die kommando's sal nie ten koste van gemeenskapsveiligheid sluit nie. Sektorpolisiëring sou hul rol oorneem.
In die Vrystaat moet tien kommando's vanjaar sluit en in Noord-Kaap ook tien.
'n Veiligheidskrisis bedreig volgens Vrystaat Landbou (VL) die Vrystaatse landelike gebiede omdat sektorpolisiëring glo nog in geen van dié gebiede in werking getree het nie.
'n "Vakuum" in misdaadbekamping in dié gebiede word voorspel wanneer nóg kommando's ná vanjaar gesluit gaan wees.
In die boekjaar 2004-'05 is 17 gesluit en in 2005-'06 54 eenhede. "Ná vanjaar sal 134 van die totale 183 kommando-eenhede gesluit wees," het Groenewald gesê.
Dié party gaan 'n brief aan pres. Thabo Mbeki skryf om hom te versoek om die sluiting van kommando's te staak.
Die Vrystaatse kommando's Fouriesburg, Jacobsdal, Ladybrand, Reitz, Theunissen, Zastron, Virginia, Hoopstad, Kroonstad en Parys moet in 2006-'07 sluit, asook die Noord-Kaapse kommando's Calvinia, Springbok, Hay, Herbert, Hopetown, Kuruman, Middel-Karoo, Suidwes-Karoo, Victoria-Wes en Prieska.
Mnr. Kobus Breytenbach, voorsitter van VL se wet-en-orde-komitee, sê die kommando's, wat deur die staat gefinansier word, sluit om deur sektorpolisiëring vervang te word.
'n Krisis kan ontstaan omdat sektorpolisiëring deur die polisie "tot vandag toe nog in geen landelike gebiede in die Vrystaat in werking is nie", sê hy.
"Ons kan statisties bewys dat meer misdaad op plase voorkom, veral waar kommando's gesluit het. Die kommando's was daar vir noodsituasies en rampe, maar het ook doeltreffend saam met die polisie in misdaadbekamping gewerk."
Breytenbach sê groot verwarring heers ook oor die sluitingsdatums. "Die voorgeskrewe datum is wanneer die kommando sy deur finaal moet sluit, maar sy operasies moet geruime tyd voor dié datum al gestaak word."
Supt. Annelie Wrensch, Vrystaatse polisiewoordvoerder, sê die Vrystaatse polisie "is in die proses" om sektorpolisiëring in werking te stel.
"In sommige gebiede in die Vrystaat is daar wel nog ruimte vir verbetering. Die SAPD werk volgens 'n inwerkingstellingsplan vir die uitfasering van kommando's en die infasering van die SAPD.
"Die plan behels onder meer die werwing van reserviste om kommandolede te vervang. Daar is reeds ver gevorder met die werwing van reserviste. Verskeie van dié reserviste was ook lede van die kommando's wat uitgefaseer is."
Wrensch sê die reserviste word nou opgelei. Die polisiehoofkantoor het 'n nuwe reserviste-beleid opgestel. Dié maak voorsiening vir die vergoeding van reserviste en dat sommige kategorieë van reserviste se voorwaardes vir toelating as reservis "verslap" het om die vervanging van kommando's te vergemaklik.
07-06-2006, 02:49 AM #866
'Noord-Korea kan nog missiele afvuur'
WASHINGTON. – Noord-Korea kan nog missiele afvuur, het Amerika en Australië gister gewaarsku te midde van 'n noodvergadering van die Verenigde Nasies (VN) se Veiligheidsraad.
Die Veiligheidsraad het gister in New York byeengekom slegs ure nadat die laaste van Noord-Korea se sewe missiele in die See van Japan geval het. Die missieltoets kom 'n dag nadat Noord-Korea Amerika met 'n "kernoorlog" gedreig het.
Suid-Afrika sal volgende week self by die Noord-Koreane navraag doen oor sy missielprogram, berig Liezel de Lange.
Mnr. Kim Hyong Jun, Noord-Koreaanse adjunkminister van buitelandse sake, vergader Dinsdag in Pretoria met mnr. Aziz Pahad, sy Suid-Afrikaanse ampsgenoot.
" 'n Sleutelkwessie op die agenda is die nie-vermeerdering van kernwapens en ontwapening in die konteks van die sesnasie-gesprekke (oor die land se kernprogramme) wat in duie gestort het," het Pahad oor die vergadering gesê.
Suid-Afrika het relatief noue diplomatieke bande met Noord-Korea. Dié land se adj.pres. Jang Hjong Sop het ook verlede jaar Suid-Afrika besoek om oor sy kernprogramme te praat.
Intussen het Amerika, Japan, Australië en Suid-Korea die missieltoetse gister sterk veroordeel. Amerika, Japan en Brittanje het ook 'n VN-resolusie voorberei wat eis dat alle lande geld, goedere en tegnologie weerhou waarby Noord-Korea se missielprogram kan baat vind.
Mnr. John Bolton, Amerika se ambassadeur by die VN, het kort voor die Veiligheidsraad se geslote vergadering gesê die raad moet " 'n sterk en eenparige sein" stuur dat die missiellanserings onaanvaarbaar is.
Mnr. Tony Snow, die Wit Huis se woordvoerder, en mnr. Alexander Downer, Australië se minister van buitelandse sake, het gesê Noord-Korea het nog missiele wat hy binne dae kan toets.
Die diktator Kim Jong II het met sy vuurwerk – die eerste missiel is afgevuur vyf minute voordat die Discovery-pendeltuig eergister in Florida gelanseer is – Amerika se partytjie op sy Onafhanklikheidsdag en pres. George Bush se 60ste verjaardag vandag bederf.
Minstens een van die missiele was die Taepoedong 2-langafstandmissiel, wat glo Amerika se Weskus kan bereik. Dit het egter ná 40 sekondes ontplof en in die see geval.
Al sewe missiele het in die See van Japan geval. Die ander was kort- en mediumafstandmissiele.
Japan het onmiddellik 'n vergadering van die VN se Veiligheidsraad aangevra en 'n Noord-Koreaanse veerboot verbied om in Japan vas te meer.
Amerika het ook mnr. Christopher Hill, sy hoofonderhandelaar in die sesnasie-gesprekke, na Noord-Asië gestuur. Die groep van ses is Amerika, Noord- en Suid-Korea, China, Japan en Rusland.
Alle oë is nou op China en hoe dié land as Noord-Korea se bondgenoot gaan optree. China tree gereeld op as Noord-Korea se "groot broer" en weier om streng maatreëls teen die land te steun.
Kenners meen Noord-Korea het die missiele getoets as 'n "woedeaanval" sodat Washington nie van hom moet "vergeet" nie.
07-06-2006, 02:58 AM #867
07-06-2006, 10:38 AM #868
Klipgooi op Paarl pad
DIT lyk asof die plaag aanvalle op motoriste op die Kaapse paaie nou oorgespoel het na die Drakenstein-gebied.
Die afgelope naweek is twee gevalle by die polisie gerapporteer waar klippe op voertuie gegooi is.
Saterdagmiddag is 'n klip vanaf die Ceceliastraat-brug naby die Paarl Mall op 'n vragmotor gegooi wat op die N1 gery het.
Die voorruit van die vragmotor is gedeeltelik gebreek.
Dieselfde aand om 21:00 is 'n Opel Corsa vanuit Kaapstad op dieselfde plek deur 'n klip getref. Die voertuig is effens beskadig.
Die polisie het motoriste gevra om kwaaddoeners op oorgangsbrûe te rapporteer by 807-4000.
* Twee mans is Sondagmiddag omstreeks 14:00 dood in 'n botsing op die Perdeberg-pad, toe 'n Fiat Uno agter in 'n Toyota Tazz vasgejaag het wat vermoedelik besig was om in die pad agteruit te ry.
Die 64-jarige Koos van der Westhuizen wat in die Fiat was, is op slag dood, en Samuel Alkaster, ook in die Fiat, is Maandagoggend in die Paarl Hospitaal aan sy beserings oorlede.
Koos se broer, Willem, die bestuurder van die voertuig, verkeer tans in 'n ernstige toestand in die Paarl Medi-Clinic waar hy aan 'n ventilator gekoppel is. Die mans was almal woonagtig op plase in die Perdeberg-gebied.
Niemand in die Toyota Tazz, wat van Kaapstad afkomstig is, is in die ongeluk beseer nie.
Die polisie ondersoek 'n saak van roekelose en nalatige bestuur.
07-07-2006, 05:41 AM #869
Staking kan lei tot te min petrol
Terwyl die gemiddelde Suid-Afrikaanse verbruiker by die petrolpomp steier oor hoër petrolpryse, is daar nuwe gevare op die horison.
Onderhandelings in die petroleumsektor oor lone het gister skipbreuk gely, maar word aanstaande week tussen die drie vakbonde in die sektor en werkgewers hervat. 'n Staking in die sektor kan 'n ernstige uitwerking op die voorsiening van petrol aan vulstasies hê.
Mnr. Jaco Kleynhans, woordvoerder van die vakbond Solidariteit, sê vakbonde het reeds 'n sertifikaat ontvang wat hulle magtig om te staak. "Maar ons is steeds verbind tot die vind van 'n oplossing vir die dooie punt en besef dat 'n staking moontlik tot 'n petrolkrisis kan lei."
Die drie vakbonde verteenwoordig sowat 9 000 werkers by vyf olieraffinaderye landwyd. Cosatu se Chemical, Energy, Paper, Printing, Wood and Allied Workers' Union (Ceppwawu) verteenwoordig sowat 4 000 werkers, met Solidariteit wat namens 3 500 en die Chemical Workers' Union (CWU) wat namens 1 500 werkers onderhandel.
Daar is 'n verskil van 4% tussen wat die werkers eis en wat werkgewers aanbied. Werkgewers het vroeër 5,5% aangebied, maar dit gister tot 6% opgestoot. "Ons lede eis 10%," sê Kleynhans.
Hoewel dit hoër as die boonste wydte van die VPIX-inflasieteiken van tussen 3% en 6% is, meen Kleynhans werkers se eise is geregverdig weens die reuse-loongaping met bestuur.
"Sasol se gemiddelde werker kry 2,1% van 'n uitvoerende hoof se salaris, wat 48 keer hoër is."
Sasol word verder uitgesonder omdat die maatskappy se uitvoerende hoof in 2005 'n algehele vergoedingspakket van R9,2 miljoen ontvang het, 83% hoër as in 2004, sê Kleynhans.
Buiten Sasol, is die ander werkgewers die staatsbeheerde PetroSA, British Petroleum (BP), Royal Dutch Shell en Engen.
Verbruikers is in 'n knyptang tussen stygende petrolpryse en rentekoerse wat vanjaar met nóg 100 of 150 basispunte verhoog kan word. Verbruikers in Gauteng moes vroeër vandeesweek toesien hoe die petrolprys met 25c/liter styg tot 'n pompprys van R6,61/liter, die hoogste nóg. Petrolpryse is in Junie met 36c/liter verhoog.
Die rand het gister teen tussen R7,17 en R7,20 teenoor die dollar verhandel, met die Brent-ruolieprys wat $73,36 per vat was. Dit bring 'n gemiddelde onderverhaling van 45c/liter mee.
Dit beteken nie dat petrolpryse noodwendig met dié bedrag sal klim nie. Maar 'n verhoging in Augustus, soortgelyk aan dié in Junie en Julie, is 'n gegewe as huidige neigings voortduur.
07-07-2006, 05:50 AM #870
'Webtuiste oor misdaad sal toerisme knel'
'n Omstrede nuwe misdaad-webtuiste kan toerisme in Suid-Afrika nou en in die toekoms ernstig knou.
Só het mnr. Mike Speed, president van die Suider-Afrikaanse toerismevereniging (Satsa), gister gesê in reaksie op die webtuiste van Crime Expo South Africa wat vandeesweek bekend gestel is. Die webtuiste (www.crimexposouthafrica.co.za) word bedryf deur mnr. Neil Watson, 'n Kaapstadse makelaar. Dit het vandeesweek groot reaksie ontlok en selfs CNN het daaroor berig.
Speed het geen geheim daarvan gemaak nie dat Satsa die webtuiste afkeur en het gesê Watson "het die pad heeltemal byster geraak".
"Hy (Watson) moet hom daarop voorberei om aanspreeklikheid te aanvaar vir enige styging in misdaad wat kan plaasvind weens sy emosionele, opsetlike projek."
Speed het voorspel dat Watson die publisiteit sal kry waarna hy soek, maar dat die land se toerismebedryf daardeur groot skade berokken sal word.
"Toerisme skep poste en speel 'n groot rol in die vooruitgang van ons ekonomie.
"Daar is op die oomblik honderde gemeenskapsprojekte wat deur die kapitaal van oorsese besoekers aangedryf word. Misdaad is ongetwyfeld 'n ernstige probleem in Suid-Afrika en almal wil hê dit moet afneem, maar ek wil graag weet wat Watson gedoen het voordat hy besluit het om die webblad te begin?
"Was hy al voorheen betrokke by enige opheffingsprojekte en het hy al enigsins 'n positiewe rol gespeel om die toekoms van Suid-Afrika te verander?"
Watson het vroeër vandeesweek gesê die webtuiste weerspieël die "ware misdaadsituasie" in die land.
Speed stem nie saam nie en het gesê Watson kan eerder dit wat positief is van Suid-Afrika in die buiteland bemark.